પોલીસની પૂછપરછમાં પોતે નિર્દોષ હોવાનુ અને આ મામલે કોઇ માહિતી ન હોવાનું રટણ કરી રહેલી ત્રિપુટીને પોલીસે ‘ચૌદમું રતન’ દેખાડતા ત્રણેય પોપટ બની ગયા હતા અને લાંબા સમયથી આ ગોરખધંધા કરતા હોવાની કેફિયત આપી હતી. આ ટોળકીએ અત્યાર સુધીમાં પાંચ વ્યક્તિને બોગસ માર્કશીય વેચી હોવાનું જણાવતા પૈસા આપીને બોગસ ડીગ્રી ખરીદનારના નામ મેળવવા ત્રણેયની આકરી પૂછપરછ શરૂ કરવામાં આવી છે. બોગસ ડિગ્રી વેચતી આ ટોળકીએ અનેક લોકોને બોગસ માર્કશીટ વેચી હોવાની દ્રઢ શંકાથી પૂછપરછ ચાલુ છે. આ ગેંગમાં અન્ય કેટલા શખસો સામેલ છે, કઇ રીતે ‘શિકાર’ શોધે છે તેમજ બોગસ માર્કશીટ ક્યાં બનાવે છે અથવા કોની પાસેથી મેળવે છે તે સહિતની વિગત મેળવવા પોલીસે સઘન પ્રયાસ શરૂ કર્યા છે. કૌભાંડની ખૂટતી કડીઓ જોડાઇ ગયા પછી વિધિવત ગુનો નોંધાશે તેમ સૂત્રો જણાવી રહ્યા છે.